Dan-Airin lento 1008

Dan-Airin lento 1008 oli Dan-Airin kansainvälinen tilauslento Manchesterin lentoasemalta Yhdistyneessä kuningaskunnassa Teneriffan pohjoiselle lentoasemalle Kanariansaarilla. Lentoa 25. huhtikuuta 1980 operoinut Boeing 727-46 -matkustajalentokone törmäsi vuorenrinteeseen lentäjän virheen seurauksena. Koneessa olleet kahdeksan miehistön jäsentä ja 138 matkustajaa kuolivat onnettomuudessa.

 Tausta 
Kone oli malliltaan Boeing 727-100/46, rekisteriltään G-BDAN ja valmistenumeroltaan 19279. Kone oli valmistunut kesäkuussa 1966, ja sen lentokelpoisuus oli todettu viimeksi helmikuussa 1980.Spanish Civil Aviation Accident Commission, s. 7

Koneen kapteenina toimi vuonna 1929 syntynyt Arthur John Whelan, jolla oli lentokokemusta yhteensä lähes 15 300 tuntia, joista Boeing 727:lla 1 912.Spanish Civil Aviation Accident Commission, s. 4–5 Perämies oli vuonna 1946 syntynyt Michael John Firth, jolla oli lentokokemusta 3 493 tuntia, joista Boeing 727:lla 618 tuntia.Spanish Civil Aviation Accident Commission, s. 5–6 Koneessa oli myös lentomekaanikko, vuonna 1946 syntynyt Raymond John Carey, jolla oli lentokokemusta 3 341 tuntia.Spanish Civil Aviation Accident Commission, s. 6

 Lennon kulku 
Lento 1008 lähti Manchesterin lentoasemalta kello 9.22 kohti Teneriffan pohjoista lentoasemaa. Sieltä lennon piti ottaa kyytiin toiset matkustajat ja palata Manchesteriin saman päivän aikana. Koneella oli lähdön hetkellä noin 22 600 litraa polttoainetta (49 800 lbs). Koneesta otettiin ensimmäisen kerran yhteyttä Teneriffan pohjoisen lentoaseman lähestymislennonjohtoon kello 13.14, jossa miehistö ilmoitti koneen olevan 14 merimailin päässä lentopinnalla 110. Minuuttia myöhemmin lennonjohto käski miehistön laskeutumaan lentopinnalle 60, ja miehistö ilmoitti koneen olevan seitsemän merimailin päässä lentoasemasta.Spanish Civil Aviation Accident Commission, s. 2

Miehistö ilmoitti kello 13.18 juuri ohittaneensa 'TFN'-monisuuntamajakan, joskin varsinainen ohitus oli tapahtunut jo 33 sekuntia aiemmin. Lennonjohto ohjeisti miehistöä kääntymään vasemmalle suuntaan 150, kohti odotuskuviota 'FP'-radiomajakan yllä. Miehistö ilmoitti olevansa kuviossa lentopinnalla 60 alle minuutti tämän jälkeen. Lennonjohto antoi miehistölle luvan laskeutua noin 1 500 metriin, kun toinen lentokone oli lähtenyt kyseisestä korkeudesta. Miehistö sai maanläheisyysvaroituksen noin 27 sekuntia ennen törmäystä, mutta se sammui noin 10 sekuntia myöhemmin koneen lentäessä laakson yli. Miehistö ehti ilmoittaa tästä noin kaksi sekuntia ennen kuin kone törmäsi maahan kello 13.21 ja tuhoutui täysin.Spanish Civil Aviation Accident Commission, s. 3

 Onnettomuuden syyt 
Tutkinnan mukaan onnettomuus johtui miehistön virheistä, sillä miehistö alkoi kääntää konetta kuvioon, vaikkei sitä ollut vielä täysin määritelty. Tutkinnan mukaan koneen kapteeni oli todennäköisesti eksynyt suunnastaan, mikä johti epätarkkaan navigoimiseen. Myöskään miehistön välinen yhteistyö ei ollut riittävä.Spanish Civil Aviation Accident Commission, s. 29

 Lähteet 

 Viitteet 

Luokka:Vuoden 1980 lento-onnettomuudet
Luokka:Lento-onnettomuudet Espanjassa
Luokka:Teneriffa